偶作寄朗之
作者：白居易
朝代：唐

paragraphs: 歷想爲官日，無如刺史時。
歡娛接賓客，飽暖及妻兒。
自到東都後，安閑更得宜。
分司勝刺史，致仕勝分司。
何況園林下，欣然得朗之。
仰名同舊識，爲樂即新知。
有雪先相訪，無花不作期。
鬬醲乾釀酒，誇妙細吟詩。
里巷千來往，都門五別離。
岐分兩迴首，書到一開眉。
葉落槐亭院，冰生竹閣池。
雀羅誰問訊，鶴氅罷追隨。
身與心俱病，容將力共衰。
老來多健忘，唯不忘相思。